
Hoofstuk 1

As Laurie Adendorf nie so opgewonde was oor die wending wat haar loopbaan net voor die naweek geneem het nie, sou sy waarskynlik nou hier in een van die gemaklike stoele in die ontvangslokaal van Eko-Afrika aan die slaap geraak het. Haar liggaam smag na veel meer slaap as die vyf ure wat sy gedurende die afgelope sestig uur ingekry het.

Maar dit was die moeite werd. Vir die eerste keer kon sy haar kennis oor die skep van handelsmerke, verpakkings en korporatiewe beeld inspan. Dit wat Eko-Afrika se pad gekruis het is reusagtig en totaal enig aan Afrika. 

Laurie maak seker dat haar laptop veilig teen haar been rus, al het sy die inligting ook op 'n geheuestokkie in haar boekrak tuis gelos. Sy sterf tien dode as haar harde werk om een of ander rede verlore moet gaan.

Dan word die stilte en rustigheid in die kantoor deur harde, haastige voetstappe vanuit die gang versteur. Soos in die stadige aksie van 'n skikrolprent bars 'n mansfiguur by die deur in en storm op die baas se assistente juffrou Fromman af. Die klein skraal dame kom op haar voete, vlieg agter haar lessenaar uit en posisioneer haarself tussen die 'invaller' en die grootbaas se kantoordeur. Arms gestrek van kosyn tot kosyn.

Dit moet van die skok wees, want Laurie is self ook op haar voete, al weet sy nie hoe of wanneer haar brein die boodskap na haar motoriese senuweestelsel gestuur het nie.

Soos 'n onkeerbare stoomroller stap die man op juffrou Fromman af en sis woedend. "Julle het vir my gelieg. Dis duidelik dat Pienaar wel op kantoor is." 

"Dit was 'n noodleuentjie, want hy mag nie vandag gesteur word nie." Die vrou krimp nog kleiner as wat sy gewoonlik is. 

"Ek gaan hom nie net steur nie. Ek wil sy nek omdraai dan hoef hy nooit weer bekommerd te wees oor énige steurnisse nie!" Die man hou sy wysvinger feitlik teen haar neus. "Staan weg, of ek smyt jou eenkant toe."  

O my aarde, sy beter hom stop al moet sy ook gewelddadig raak. Laurie pak een van die stoele in die wagkamer aan die armleunings om die vent daarmee te slaan en buite aksie te stel. Maar die stoel is hopeloos te swaar. Sy kan dit skaars skuif, laat staan nog optel. Wat anders? Die kleipot met plant op die tafel in die hoek is haar enigste ander opsie. Daarmee sal sy hom teen sy agterkop foeter en bloed laat spat. Sy tel dit op en beweeg tot reg agter hom. 

"Gus, ek dog jy maak 'n grap toe jy netnou oor die foon gesê het dat jy pas Pretoria binnegery het en by Simon Vermooten afdraai." 

"Hoekom sal ek oor so iets 'n grap maak?" Sy stem klim van verontwaardiging. "Ek hoef nie oor my bewegings te jok nie, want ek is nie meer getroud nie."

Gus? Het juffrou Fromman die man Gus genoem? Gus O'Conner, die argeoloog wat Eko-Afrika se impakstudies doen? Laurie bestudeer sy rugkant met groter aandag. Sy het hom nog net op foto's gesien wat artikels en verslae vergesel het. Gewoonlik is dit foto's wat van sy voorkant geneem is en 'n besondere aantreklike man van min of meer haar eie ouderdom wys.

"Meneer Pienaar het gesê niemand by sy volle positiewe sou daardie Lebombopad in die nag aandurf na drie dae en drie nagte se aanhoudende reën nie."

"Beweer jy ek is van lotjie getik?"

Goeie woordkeuse, besluit Laurie. Wat sy nou sien is nie net die man agterkant nie, maar ook iets van sy binnekant ... iets wat wys dat hy dalk nie al sy varkies op hok het nie. 

"Nee Gus, ek sal nooit so iets beweer nie, maar jy het waarskynlik jou lewe gewaag."

"Nie teen tien kilometer per uur nie. Maar jy is reg, die pad was nie 'n plesier nie. Ek moes die Landie op meer as een geleentheid uit die modder grawe. Maar ek kon dit nie net los nie. Die lyn het doodgegaan voordat ek en Pienaar klaar kon praat. En weet jy, my vermoede is dat hy aspris neergesit het, want hy het nie gehou van wat ek vir hom te sê gehad het nie." 

"En wat hét jy vir hom gesê?"

"Daar was 'n glips. Terence het per ongeluk 'n soort storieboek weergawe oor die vonds gestuur." Sy stem raak al hoe sagter.

"Hoe so?" Juffrou Fromman is skoon uitasem geskrik. Dan steun sy: "Almal is gaande oor julle krokodilman." 

"Wat nie bestaan nie." Op die stadium fluister Gus. "Ons was ge ... Olaf Bergh."

"Julle was onder die prop? Ag nee Gus! En die spook wat daar dwaal...?" 

"Die sogenaamde spook is 'n springlewendige ou boemelaar wat ons proviand kom steel en die studente skrik op die lyf kom jaag het. Terence het sulke digterlike notas daaroor op sy iPad gemaak en later vergeet onder watter opskrif hy dit gebêre het. En toe stuur hy dit as aanhangsel 'A' deur."

Laurie se moed sak met 'n dowwe plof tot in haar skoene en die pot word sommer swaar in haar hande. Die 'ontdekking' van die geraamte van 'n sogenaamde krokodilman wat hom as 'n spook manifesteer, was reusagtig. Daarmee kon Eko-Afrika die aardbol uit sy wentelbaan skud ... As dit waar was. 

Nou is dit nie. 

"Hoekom het jy dit nie dadelik per e-pos reggestel nie? John Pienaar sit daar binne met drie potensiële oorsese beleggers! En daar is mense wat al vir dae aan die projek werk."

"Ons het eers gisteraand besef op watter dwaalspoor julle is, toe ek die verspotte antwoord van Pienaar en sy sogenaamde korporatiewe beeld ontwikkelaar kry. Verbeel jou, die legende van die krokodilman word waar."

Sogenaamde korporatiewe beeld ontwikkelaar! Dit is van haar wat hy praat en Laurie voel hoe kolle op haar wange uitslaan. Sy lig die potplant weer. Miskien moet sy dit sommer in elk geval op sy kop breek en hom laat bloei. Per ongeluk. Oeps. Net soos wat hy en sy gabbas per ongeluk snert rondstuur en haar laat bloedsweet het.

"O my aarde," steun juffrou Fromman. "Dan beter jy meneer Pienaar sien. Ek is seker mevrou Adendorf sal nie omgee as jy 'n paar minute van haar tyd steel nie." 

"Mevrou Adendorf?" O'Conner se rug trek styf. Sy houding verklap dat dit 'n naam is wat hy ook al tevore gehoor het. Dit is immers 'n naam wat tussen sy e-posse opgeduik het. 

"Ja, ons kommunkasiebeampte en beeld-ontwikkelaar, Laurie Adendorf." Mariaan loer langs hom verby na Laurie en dan verstar haar gesig. Dit moet iets met die potplant te doen hê. 

Die argeoloog vlieg om en sy oë trek skrefies.  

Dit is skielik so stil in die ontvangsvertrek, dat slegs die sagte reën teen die ruit hoorbaar is. 

Laurie se verstand werk in die hoogste versnelling. Sy moet seker probeer verduidelik wat die potplant se storie is. Iets soos dat die arme plant so groot vir die konfrontasie tussen die twee van hulle geskrik het, dat dit gillend van die tafel afgespring het en wou selfmoord pleeg. 

Toe vang sy hom gelukkig doer in die lug ...

Maar sy het net so spesmaas dat hulle nie vir daai een gaan val nie.

"Huisplante hou van reënwater. Die outjie het mooi gevra om buite te gaan speel." Laurie laat sak haar arms, sit die plant neer en maak die venster oop. Daarna sit sy die plant buite op die vensterbank neer. "Ons moet net onthou om hom weer in te bring."

Gus O'Conner bly egter op een plek staan. Hy vou 'n hand oor sy mond. Sy gesig wys dat hy haar met die grootste agterdog bejeën. Wonder hy miskien of sý die malletjie is wat iewers ontsnap het? Of beskou hy haar soos 'n bokser wat met hom as 'n opponent in die kryt gegooi is?

Want dit is presies wat hulle van vandag af is. Vyande. Lede van die opposisie. Hulle sou saamgewerk het op Operasie Krokodilstad, maar nou is O'Conner hier om haar grootste projek ooit te sink en sy gaan dit nie toelaat nie. 

Sy sal ook nie dat die reguit kyk wat hy haar gee haar ontsenu nie. As hy dus dink sy gaan eerste oogkontak verbreek, maak hy 'n groot fout. Net jammer dat sy nou agtergekom het dat geen foto reg aan Gus O'Conner se voorkoms laat geskied nie. Hy is aantrekliker as die lewe self.

"Mevrou Adendorf, aanvaar ek." Hy kry die eerste woorde in. Dit was 'n fout.

"Doktor O'Conner ..." Sy sal nie woorde gebruik soos aangename kennismaking of bly te kenne nie. Sy moet iets doen of sê om die oorhand in dié situasie te kry.

Delf uit jou ervaring, Laurie. Of jou studiemateriaal oor retoriek. Met watter wyse raad sou professor Oostuizen in gevalle vorendag gekom het waar die vyand jou met 'n eerste kyk ontsenu en teen die planke het? 

Dan is dit asof sy prof. Oosthuizen se stem duidelik uit die newels van haar omgekrapte verstand hoor: 'As jy voor 'n klant staan en jy voel geintimideer, trek hom in jou gedagtes uit, stel hom naak voor. Iemand wat kaal voor jou staan, maak 'n taamlike patetiese prentjie!' 

O'Conner is nogal goed geklee vir iemand wat waarskynlik nie gereeld die binnekant van 'n winkel sien nie. Mooi hemp. Gestel die knope spring vanself oop en iets ruk dit van sy lyf af. Gestel die handgemaakte leergordel wat so gemaklik op sy smal heupe rus vlieg los. Die knoop spat weg en die ontwerpersdenim land op sy blink skoene. En terwyl hy nog keer, skiet die smal band van sy onderbroek met 'n knal en daar staan doktor Gus O'Conner kaal en gestroop van sy klere en selfvertroue voor haar.  

"Die vere maak mos die voël." Prof. Oosthuizen het sy skouers ongeërg opgetrek, asof dit 'n afgehandelde saak is.

En nou is die voël voor haar veerloos, by wyse van spreke. Nakend van die sexy ietwat deurmekaar donker hare met die silwer draadjies tussenin op sy kop, tot by sy enkels.  

Verbasend genoeg bring dit tog so 'n klein bietjie van haar eie selfvertroue terug. Laurie kyk O'Conner met groter uitdaging aan. Ysblou oë soos hare, kan nogal 'n kil Poolwindjie stuur oor 'n man wat sonder 'n draad klere daar staan. Sy sal hom nie spaar nie. Minagtend sal sy elke sentimeter van sy naakte lyf laat vries. Sy gesig, sy nek. Die kontoere van sy sterk skouers tot by sy middel en daarna ... Sy trek haar asem in, byt op haar onderlip en kyk haastig weg. 

Professor Oosthuizen, ek is besig om jou toets te dop! Die prentjie wat Laurie voor haar geestesoog sien, is skielik alles behalwe neerhalend. Inteendeel. Wanneer haar brein dit begin ontleed, gaan die waarskuwings-sirene so hard af, dat sy seker is die argeoloog se ore tuit daarvan. 

'n Brandalarm, wat haar liggaam uit 'n diepe slaap, nee die dode laat ontwaak. 

As jy vir soveel jare jou vrouwees onderdruk het, moet iets êrens begin rebelleer.

'n Stadige glimlag begin vorm om doktor Gus O'Conner se mooi mond en dit tokkel op nuwe senuweepunte in haar lyf. Verbeel sy haar of amuseer iets hom?

Sê nou hy het op haar gesig gesien wat sy dink?

Miskien is die bordjies verhang en pas hy nou dieselfde taktiek op haar toe. Die kanse is besonder goed, want hy kyk haar op en af. Van haar kroontjie, tot by haar hoë haakskoene. Oë wat elke sentimeter van haar vel streel en laat tintel asof dit geurige louwarm aroma olie oor haar uitgiet. 

Wakker word, Laurie. Tipies argeoloog ken hy seker elke donker geheim van Afrika en sy toordokters. Teen die tyd is hy waarskynlik al self een van hulle. 'n Sluwe krokodilman wat hier is om te keer dat die geheime van sy spesie uitkom. Sy het genoeg daaroor gelees om te weet hoe verraderlik dit alles is. Hy kom in die vorm van 'n man, wat tokkel aan 'n vrou se hartklop en sodra hy jou met sy sjarme betower het, verander hy terug in 'n reptiel en voer jou weg na 'n diep moddergraf. 

Haar keel is skielik kurkdroog.

Sy hoes en sluk. Water! 

Laurie storm gang af en in die dameskleedkamer trap sy haar eie beeltenis voor die spieël vas. 'Is jy nou mal om juis vandag die prof se simpel raad te wou volg? Dis die soort ding wat mens doen as Fred Flinstone voor jou staan, nie die Apollo van alle toormanne nie.'

Dis bisar! Sy sien hom vir die eerste keer in haar lewe en pluk sy klere van hom af.

"Laurie Adendorf, is dit regtig jy in die spieël, of het 'n vreemde feeks jou lyf oorgeneem?" wil sy geskok seker maak. 

Maar nee, dit is sy. Dis haar eie stem wat die vraag vra. En dit is háár simpel lyf waarin sy vanoggend by die huis weg is in 'n prim en propper swart langbroek, kortmou swart baadjie en wit bloes. 

Nou wat het daar in Eko-Afrika se ontvangslokaal verkeerd gegaan? Eintlik weet sy. Sy is moeg. So verskriklik moeg. En teleurgesteld omdat sy op 'n simpel windspoor gestuur is. 

Maar hulle kan steeds werk op die legende van die krokodilmanne en Eko-Afrika se kamp daar bo in die Olifantsriviervallei as sodanig ontwikkel. Wat is verkeerd met 'n verbeeldingsreis in 'n kamp waar mens 'n nag van betowering kan beleef?

"Laurie Adendorf, stap terug na

